
Try to see it my way, 

Only time will tell if I am right 

Or I am wrong. 

While you see it your way, 

There's a chance that we might 

Fall apart before too long. 

We can work it out, we can work it out. 
Beatles 


An primul câmp, norii fugeau pe cer ca o herghelie de cai 


[reuni Ryan tremura. Totul fu în regulă când dori să-i 
fie cald. 

„Ei, Ryan! se bucură duhul. Hai mai aproape! 
începusem să-mi fac griji.” 

Ryan lipăi pe piatra care marca limita celui de-al doilea 
câmp. Duhul era un zâmbet pe cer. Alteori el însuşi, într-o 
oglindă, un băiat de paisprezece ani, din Boston, 
Massachusetts. 

„Mai aproape, Ryan”, spuse duhul. 

Iar el se supuse, sărind pragul celui de-al treilea câmp. 
Simţi atingerea unei bunăvoinţe constante. Instinctul nu-l 
înşelase. 


„Eşti un băiat ciudat, Ryan. Cunosc optzeci de miliarde 
de băieţi. În Africa, în Asia, în Europa, în America. Nici 
unul nu face lucrurile cum le faci tu. Îţi plac fetele?” 

Asta era uşor de lămurit. 

„Fetele gândesc altfel, duh. Nu-s sigur că mi-ar plăcea 
să fiu fată. De ce m-aş simţi atras de ele?” 

Deschise pumnul. Pe suprafaţa cercului se rostogoliră 
şapte pietricele rotunde. 

„Ce sunt astea, Ryan?” 

Ryan îi simţi curiozitatea. 

„Este un joc cu bile”, spuse. i 

„Cunosc două milioane de jocuri diferite. Insă nici unul 
nu foloseşte obiecte. Ce sunt «bile»?” 

Ştiuse că o să-l întrebe. 

„Am numit bile bucăţile de rocă şlefuită. Se rostogolesc 
uşor. Planetele nu sunt nişte bile mari?” 

„Mult mai mari”, întări duhul. „Dar cine le-a şlefuit?” 

„Nimeni”, recunoscu băiatul. „Am ales pietrele potrivite 
dintr-un lot de opt sute. Ploaia şi vântul le-au lovit.” 

„De ce nu le-ai şlefuit singur?” 

„Cum?”, se miră Ryan. „Ar trebui să ciocnesc o piatră 
de alta şi să rup bucăţi mici. Nu ştiu să fac asta.” 

Duhul tăcu iar. Ryan se întinse obosit. Muşchii gâtului 
său nu puteau susţine multă vreme greutatea capului. Îşi 
dori odihna. 

„Dar eu gândeam, vorbi duhul, să îndepărtezi câteva 
straturi moleculare unde e nevoie. Uite, încercăm 
amândoi.” 

„Am vrut să fac totul numai cu mâinile”, îl întrerupse 
Ryan, parte ruşinat, parte sâcâit. 

Pentru a treia oară duhul căzu pe gânduri. Discuţia lor 
era confidențială, deşi mai avea două mii de interlocutori. 

„E adevărat că acum câteva zile ai umblat prin ploaie?” 

„Da, zise băiatul. M-am ascuns sub o frunză foarte 
mare, care a oprit picăturile. M-am udat puţin pe vârfurile 
picioarelor.” 

„N-ai fi putut să îndepărtezi picăturile din preajma ta?” 

„Ba da. Am vrut să încerc ceva nou. Am făcut rău?” 

Conversaţia nu i se mai părea atât de plăcută. Dar când 
îi vorbi din nou, mirarea duhului era una mai degrabă 
amuzată. 

„Ce-ai mai făcut de când n-am gândit amândoi, Ryan?” 

Băiatul îndoi degetele, pe măsură ce povestea. 

„Am urcat singur în gutuiul lui Einstein. E-adevărat că 
a descoperit gravitația pentru că o gutuie l-a lovit în cap?” 

„E o poveste amuzantă, Ryan. Dacă ai timp...” 

„M-am ajutat cu mâinile şi picioarele. Dar de coborât, 
am coborât normal.” 

„Aşa ai căpătat zgârietura de pe genunchi?” 

Duhul emana o bună-dispoziţie molipsitoare. 

„Nu cred că încalci vreo regulă, Ryan. E felul tău de a 
fi. Eşti liber să tratezi lumea aşa cum crezi tu. Dar, Ryan?” 

„Da?” 

„Lumea te va trata şi ea aşa cum crede de cuviință. 
Dacă mă gândesc bine, experienţele tale sunt interesante. 
Mă bucură că le împărţi cu mine.” 

„Eşti cel mai bun prieten al meu.” 

Duhul mormăi încântat. 

„Şi eu simt la fel. Trebuie să-mi explici regulile jocului 
tău.” 

Ryan făcu un efort să se ridice. 

„E simplu, spuse. Aruncăm bila albă la o distanţă 
oarecare. Cele şase rămase se împart. Fiecare încearcă să 
le plaseze cât mai aproape de bila albă. Câştigă cea mai 
bună aruncare.” 

Se opri, aşteptând nici el nu ştia ce, din partea duhului. 

„Foarte interesant, remarcă acesta. Şi?” 

„Şi nimic, dădu Ryan din umeri. Asta-i tot. După ce-am 
stabilit învingătorul, începem altă partidă.” 

„Altă partidă? E primul joc cu obiecte pe care-l învăţ. 
Mi-e teamă că n-am priceput prea bine. Vreau să zic. Unde 
este competiţia? Primul jucător aruncă bila şi o aşează 
chiar lângă cea albă. Lipită de ea. Nu este învingător? Ce 
mai poate face adversarul? Doar să le pună pe amândouă 
în acelaşi spaţiu. Pentru gândul unui jucător matur e 
dificil, dar nu imposibil. Ei, parcă încep să mă lămuresc un 

pic.” 

„N-ai înţeles jocul, duh? Dar el e clar în gândul meu.” 

„Eu nu gândesc cu tine decât dacă vrei tu, spuse duhul. 
Eu nu iau decât ceea ce vrei tu să-mi dai. Dacă aş lua de la 
fiecare fără să mi se dea, eu nu ar trebui să exist în lumea 
asta.” 

„Este vorba despre întâmplare, duh. Jocul meu se 
bazează pe întâmplare şi pe simţurile jucătorului. Fiecare 
lovitură e mai bună sau mai rea, după felul în care a fost 
aruncată bila. Dar când aceasta a părăsit mâna, eu nu mai 
intervin.” 

„Vrei să zici că faci aruncarea cu mâna? Mecanic?” 

„Da. Să spun mai departe?” 

„Spune. Pricep că, într-adevăr, întâmplarea poate face 
ca unele bile să fie în poziţii mai bune decât altele. Despre 
ce simţuri ale jucătorilor vorbeşti? Cele cu care se nasc?” 

„Cele cu care se obişnuiesc prin exerciţiu.” 

„Inteleg. Nu vor avea nevoie de câteva aruncări ale 
bilelor?” 

Ryan se gândi câteva secunde. 

„Poate. Poate câteva sute sau mii.” 

„Grozav”, spuse duhul. 

Băiatul se dezmetici simțind înţepătura. 

„E târziu. Trebuie să plec acum.” 

Unde fusese zâmbetul se căsca o poartă spre cerul cu 
puncte luminoase. 

„Aşteaptă, ceru duhul. Ce-ai să-mi ceri de data asta?” 

„Nimic”, îi răspunse Ryan peste umăr. 

Fu ispitit s-o rupă la fugă pe propriile picioare, însă 
respectul faţă de ceea ce însemna duhul, duhul însuşi şi 
oboseala cumplită care începea să-l ia în stăpânire, îl 
biruiră. Se concentră o clipă, iar în cea următoare fu lângă 
ai săi. 

A doua zi îi deschise câmpurile mai repede. îl 
aşteptase. 


„M-am gândit la jocul tău, Ryan”, spuse târziu. 

O cortină luminoasă se ridică între al doilea şi al treilea 
inel. Deveni atât de consistentă, încât Ryan îşi acoperi 
ochii. 

„Ce se întâmplă?” vru el să ştie. 

„Nu vreau să fim deranjaţi. O să jucăm jocul cu bile.” 

Ryan rămase cu gura căscată. 

„Ai gonit două mii de oameni numai ca să joci bile?” 

„Nu i-am gonit. Am nevoie de toată forţa ca să te bat la 
jocul născocit de tine. N-am mai jucat niciodată cu 
obiecte.” 

„Bine”, spuse băiatul. 

Era o fâşie de nisip care marca sfârşitul celui de-al 
treilea inel şi graniţa cu inima duhului. Trase o linie cu 
talpa. 

„Curioşii, îl avertiză duhul, care au vrut să vadă ce-i în 
inima mea s-au făcut scrum.” 

„Ştiu, spuse Ryan liniştit. Asta-i linia de aruncare. Eu 
am să joc cu bilele roşii, iar tu cu cele verzi. Am s-o arunc 
pe cea albă.” 

„Stai niţel, îl opri duhul aţâţat, am s-o arunc eu însumi.” 

Ryan dădu din umeri. 

„Bine. Dar, ia spune-mi, cum ai s-o faci? Cum ai să le 
arunci şi pe celelalte? Tu n-ai mâini. Nu putem să jucăm cu 
adevărat.” 

Duhul se gândi câteva secunde. Dincolo de perdeaua 
luminoasă, lumea lui Ryan îşi continua existenţa stabilă. 

„Înţeleg. Nu pot lăsa întâmplarea să intervină din 
moment ce voi controla aruncarea de la început până la 
sfârşii. Dar să-ţi spun ce fac: îi dau doar un brânci, şi o las 
să se descurce singură.” 

Ryan chicoti. 

„Doar un brânci? Dar tu eşti cel mai puternic gând din 
lume, duh. Cine o să-ţi stea împotrivă?” 

Duhul ridică bila albă, care oscila înainte de a descrie o 
curbă înaltă, oprindu-se în nisip, la vreo cincisprezece 
metri. 

„Cui îi pasă, Ryan? Să zicem că sunt doar un jucător 

mai... ăăă... mai înzestrat decât tine. E rândul tău.” 

Ryan nu se mai putu gândi la un răspuns. Se apropie de 
linie strângând în pumn bilele roşii. Lăsă două în nisip şi se 
concentră asupra celei de-a treia. Piatra îi alunecă de 
câteva ori printre cele trei degete ale mâinii stângi. Fu 
nevoit s-o strângă la piept cu ambele mâini. Şase degete 
sunt mai sigure decât trei. 

„Haide, Ryan!” îl încurajă duhul. 

Băiatul respira adânc. Bila albă părea la capătul celălalt 
al lumii. Încercă să-şi amintească gesturile. Legă doar 
frânturi, câteva senzaţii. Totul era în el. Filmul aruncării 
perfecte, dar se sili să-l ţină departe. Nu voia să-şi încalce 
propriile reguli. 

„Ce-i cu tine, Ryan?” se miră duhul. 

Nici el nu trişa. Ar fi putut să-l iscodească uşor pe 
băiat, însă îi datora respect, asemeni oricărui om. 

Ryan balansă stânga, până când articulaţia, neobişnuită 
cu asemenea mişcări, începu să-l doară. Când braţul 
ajunse la orizontală, desfăcu strânsoarea celor două 
degete şi piatra zbură. 

„Remarcabil, exclamă duhul. Remarcabil!” 

Ryan simţi obrajii încălzindu-i-se. Bila roşie ateriză în 
nisip şi se opri la un pas de cea albă. 

„Mulţumesc, duh, zise. Rândul tău.” 

Fu o aruncare fără emoţii. Bila verde se ridică în 
puterea duhului, descrise o parabolă perfectă şi se lipi de 
bila albă. 

„Pot să le arunc şi pe celelalte?” întrebă duhul. 

„Dă-i drumul, oftă Ryan resemnat. Ştii, dacă am fi 
aruncat pe rând, poate că tensiunea ar fi sporit 
atractivitatea jocului.” 

Duhul ridică celelalte două bile şi le aruncă în acelaşi 
timp. Prima dintre ele se lipi şi ea de bila albă. Cealaltă 
sări de două ori, oprindu-se deasupra celorlalte, alcătuind 
vârful unei piramide. 

„Nu-i grozav? se bucură duhul. Cred că am câştigai. 
Dar poate că vrei să-ţi faci şi tu aruncările.” 

Ryan încuviinţă tăcut. Când azvârli cea de-a doua lui 

piatră, ştiu că îndemnurile duhului sunt doar amabilităţi. 
Prea obosit, braţul său nu putu trimite obiectul decât vreo 
şapte metri, mai puţin decât jumătatea distanţei necesare. 

Şi atunci, la ultima aruncare se petrecu ceva. 

„Încă o dată, Ryan”, îl îndemnă duhul. 

O notă gravă răsună sub ţeasta lui, odată cu 
desprinderea obiectului din strânsoarea celor două degete 
şi îi inundă creierul, luându-l în stăpânire. Era un curcubeu 
sonor, o punte arcuită, de culoarea adâncului de mare, pe 
care pietricica se rostogoli ascultătoare spre piramida 
construită de duh. 

În ultima clipă se dezmetici şi, cu un efort 
supraomenesc, o abătu de la traiectorie. Bila căzu departe, 
dincolo de fâşia nisipoasă, în inima duhului. 

„Ryan. De ce ai făcut asta?” se miră duhul. 

Băiatul nu ştiu ce să-i răspundă. 

„Ai spus că întâmplarea şi priceperea hotărăsc 
învingătorul. Ai promis că nu te amesteci.” 

„Am făcut-o, spuse Ryan încet, ca să nu trişez. Ca să 
compensez incorectitudinea din momentul aruncării. Una 
peste alta, ai câştigat, duh.” 

„Asta-i grozav! se bucură duhul. Sunt primul campion la 
jocul născocit de tine. Trebuie să marchez în istorie.” 

Ryan căscă ochii, cu răsuflarea tăiată. 

„Pentru istorie, duh? Un joc?” 

„Nimic nu este mărunt în lumea noastră. Dar, Ryan, pot 


fi sincer cu tine?” 

Pun 

„Jocul tău nu are viitor. Noi îl vom mai juca poate, ca să 
ne amuzăm. Putem să ispitim doi sau trei prieteni. Dar 
oamenii se vor plictisi şi-l vor uita.” 

Băiatul se strădui să pară calm. Când vorbi, gândul îi 
era ferm şi liniştit. 

„De ce, Duh? De ce n-o să le placă?” 

„Pentru că nu foloseşte însuşirile naturale ale 
oamenilor, Ryan. Gândul, forţa. E greu să faci ceva 
folosind părţile trupului pe care natura nu le-a hărăzii 
pentru asta. Un joc în care-ţi foloseşti mâinile, picioarele, 

ori mai ştiu eu, gura sau urechile, devine cu timpul 
obositor. Şi fără folos. Un joc trebuie să te exprime, să 
exprime personalitatea ta.” 

„Nu pricep, zise Ryan, mâinile nu sunt ale mele? Ori 
picioarele? Gura, buzele, urechile, nasul, ochii, nu sunt 
toate ale trupului meu? Ale eului meu?” 

„Mai degrabă ale trupului decât ale eului. Auzul, văzul, 
mirosul, pipăitul, gustul sunt simţuri slabe pe care 
Dumnezeu ţi le-a dat spre ajutorarea celor adevărate. 
Dumnezeu ţi-a dat gândul, forţa. Curând celelalte se vor 
resorbi. Un om matur nu le foloseşte decât în mică măsură. 
O omenire matură nu le va mai folosi deloc.” 

„Dar e numai un joc”, făcu Ryan stânjenit. 

„Da şi nu. Orice joc este o repetiţie pentru realitate. 
Trebuie să-ţi dezvolţi calităţile de care ai nevoie. Gândul, 
forţa. Mâinile şi picioarele sunt şi ele de la Dumnezeu. 
Pentru ce au de făcut sunt de ajuns aşa. De ce să le 
chinuiești dându-le o treabă pentru care nu au fost create? 
Cum ar fi căţăratul în arbori?” 

Dezamăgit, Ryan începu să strângă bilele risipite în 
nisip. Se concentra uşor. Una câte una. Pietricelele veniră 
la picioarele sale. Duhul îndepărtă perdeaua la adăpostul 
căreia se jucaseră. 

„Nu fi supărat. Ai născocit un joc captivant. Primul joc 
din lume care foloseşte obiecte. li aducem doar câteva 
îmbunătăţiri. Să nu mai lăsăm întâmplarea să decidă. Dacă 
vrei să câştige cel mai bun, atunci să decidă gândul, forţa, 
adică ceea ce înseamnă cu adevărat un om. Aşa cum este 
acum, jocul tău ar fi potrivit pentru fiinţe care pun trupul 
în faţa gândului. Pentru fiinţe care folosesc obiectele 
pentru a supravieţui. O astfel de lume nu există, Ryan. 
Oricum, ele ar fi foarte diferite de noi. Ar putea avea, spre 
exemplu, de două ori mai multe degete la o mână.” 

Ryan chicoti, speriat că duhul l-ar putea crede 
necuviincios. 

Numără doar şase pietricele colorate la picioarele sale. 
Îşi aminti că ultima alunecase în inima duhului. Când tatăl 
său îl ajuta să-şi vizualizeze propria inimă, aceasta era o 

floare roşie. 

„Ce să-ţi dau în schimbul jocului, Ryan?” întrebă duhul. 

Ryan încercă să adune bilele. Două dintre ele îi scăpară 
printre degete. Se aplecă să le ridice şi atunci îi căzură 
toate. 

„Pot să le las aici, duh? Dacă nu te deranjează, 
desigur.” 

„Desigur, repetă duhul. Dar ai uitat-o pe asta!” 

Cea de-a şaptea bilă ieşi din ceața care învelea inima 
duhului şi se apropie plutind la un metru de sol. Când se 
opri în faţa lui, Ryan rămase mut. Era străvezie ca o 
picătură verde de ploaie şi perfect rotundă. Părea o fărâmă 
îngheţată de depărtare. 

„Frumos, nu? zise duhul. Am aranjat puţin moleculele şi 
am aruncat ce era de prisos.” 

În cea de-a treia zi îl întrebă din nou ce să-i dea în 
schimbul jocului. 

„Poţi să creezi o lume imaginară pentru mine, duh?” 

„O lume imaginară? Cum să fie, Ryan?” 

„Să ne imaginăm fiinţe bizuindu-se pe musculatura 
proprie şi pe abilitatea de a folosi calităţile obiectelor din 
jur.” 

„Nu asta facem şi noi? Nu folosim obiectele din 
preajmă?” 

„Duh, noi folosim gândul, forţa.” 

„De ce te interesează astfel de fiinţe, Ryan?” 

„Mi-ar plăcea, recunoscu băiatul ruşinat, să aflu cum se 
descurcă ele la jocul meu cu bile.” 

„Aha! Dar spune-mi, imaginăm o lume pentru asta?” 

Ryan nu găsi un răspuns potrivit. 

„Duh, tu trebuie să-mi dai ceva în schimbul jocului.” 

„Ai perfectă dreptate. Spune-mi cum vrei să arate 
lumea asta a ta.” 

„De ce nu o imaginezi aşa cum crezi tu, duh? Trebuie 
că eşti de miliarde de ori mai puternic decât mine.” 

„De un miliard de miliarde de ori, Ryan. Cu toate 
acestea, eu nu pot imagina o lume după placul meu. 
Trebuie să pornesc de undeva. Tu ştii cine sunt eu, Ryan?” 

Băiatul înţelese că nu trebuie să răspundă. 


Desen de Walter Riess 

oameni. De fiecare dată când discut cu cineva, ceva nou mi 
se adaugă. De fiecare dată dau ceva în schimb, pentru că 
acesta este principiul care mi-a dat viaţă. Dar gândurile nu 
se irosesc, Ryan. Dacă ofer ceva unui om, acel ceva 
rămâne şi al meu. Înţelegi?” 

„Ştiu toate astea, duh.” 

„Eu nu pot oferi decât ceea ce mi se cere. Cere-mi ceva 
precis şi am să-ţi dau. Învaţă-mă cum să fac şi am să fac. 
Am să privesc în sinea ta, Ryan, dacă tu îmi îngădui.” 

Ryan simţi o uşurare imensă, ca şi cum ar fi acţionat 
unul din gândurile care-i alungau oboseala sau îndepărtau 
durerea. Dincolo de stâlpul de ceaţă în care se ascundea 
inima duhului, stepa unduia liniştită în vânt. Când norii 
uriaşi traversau cerul de la un capăt la celălalt, umbrele 
lor alergau prin iarbă întunecând-o. La orizont abia se 
zărea zidul uriaş al munţilor Himalaya. Un abur greu 
stăruia la poalele lor, deasupra panglicii verzi a Nilului, 
departe. Privind în jur, Ryan văzu mii de siluete minuscule 
agitându-se, oameni veniţi să ia şi să dea duhului gânduri. 

În cele din urmă lumina galbenă se subţie atât de mult 
încât pielea n-o mai putu reţine. Ea curse în pârâiaşe 
incandescente la picioarele lui Ryan şi dispăru prin 
crăpăturile scoarței, făcând să strălucească aripile 
miliardelor de  gângănii ce populau pământul şi 
subpământul. Soarele, din ce în ce mai roşu, se umfla, 
lăsându-se tăiat la sfârşit de aţa zării. Nu curse nici o pică- 
tură de sânge. 

„Am tot ce-mi trebuie, Ryan”, spuse duhul. 

Un val de mulţumire răzbătea din gândul său. Ryan 
aştepta cu picioarele strânse sub el. 

„Sigur, urmă duhul, nu te aştepta încă la rezultate 
spectaculoase.” 

„Ah!”, făcu Ryan. 

Încă înainte ca imaginea să se închege, simţi parfumul 
tare, ca al aerului după o ploaie torențială. Ştiu că duhul a 
creat pentru el un al patrulea câmp, de dimensiuni 
modeste, dar stabil şi puternic. Aproape că nu mai respira. 

Deodată lumea lui Ryan dispăru. 

Era singur într-un mediu ostil. În jurul lui pământul 
mustea de apă. Un amestec de verdeață, mâl, duhoarea 
miilor de viețuitoare mărunte. Văzu paturi de câlți, roiuri 
compacte de muşte. Până şi cerul clipocea galben. 

Ryan făcu un pas şi se scufundă în pasta mirositoare. 
Când scoase piciorul, malul clefăi nemulţumit. Privi în 
jurul său. 

Un uragan de sunete îl copleşi într-o secundă. Era 
zumzetul miliardelor de gângănii, ciripitul sutelor de mii 
de păsări, orăcăitul broaştelor. Erau şerpi sâsâind şi 
târându-se, firele de iarbă frecându-se unul de celălalt, 
picăturile de apă şi stropii mâloşi. Pâraiele ascunse, vântul 
prin frunze putrede şi vii, scame de nori interferând cu 
ceţurile umede ridicându-se la cer. Gazele tulburau 
bolborosind supa densă, iar scoarţa lucra şi ea în umezeala 
colosală amestecând culorile cu zgomot. În fine, vieţi 

pornind simultan, în vreme ce multe altele se pierdeau, 
sedimentându-se, la baza mlaştinii, într-o pătură groasă şi 
fierbinte. 

Şi peste toate, îngrozitoare, gemetele. 

„Ce sunt acestea, duh?” 

Duhul nu-i răspunse. Ryan privi în jur, descoperind de 
unde veneau sunetele. La nici zece metri, iarba era mânjită 
de sânge. 

„Apropie-te, îl îndemnă duhul. Vorbeşte-i!” 

Văzu un bărbat tânăr, prăbuşit în mlaştină. Ryan 
cercetă curios învelişul care-i acoperea trupul, ca o a doua 
piele. Avea membre uriaşe, dar era el însuşi colosal de 
mare, de două ori mai mare decât Ryan. Fiecare dintre 
mâini se termina cu cinci degete. Când bărbatul gemu din 
nou, băiatul descoperi două găuri cât pumnul în picioarele 
bărbatului, prin care viaţa se scurgea încet, dar sigur. Mila 
îl lovi, atât de puternică încât nu mai putu respira. 

— Doctore, întrebă calm Tommy Lee, o să-mi tai 
picioarele? 

Mişcase buzele şi limba, iar Ryan auzise un tunet în 
urechi. Când asocie sunetul cu gândul celuilalt, valul de 
durere îl ameţi. 

„Duh, strigă, cine este?” 

Şase perechi de ochi îl fixau din iarba înaltă cu o ură 
care îl făcu să dea înapoi. 

— Pe el, spuse sergentul Allegre. 

Ryan fu asurzit de bubuiturile care se dezlănţuiră 
deodată în jurul său. Fiinţele se ridicaseră, îndreptând 
spre el obiectele care pocneau. Aveau capetele acoperite 
cu ramuri şi frunze. 

— Înapoi! urlă Allegre. S-o ştergem d-aci! 

„Eu te protejez de neplăcut. Poţi să vorbeşti ca ei, 
Ryan, spuse duhul. E doar un vis. În vis poţi s-o faci dacă 
vrei.” 

Ryan se întoarse din nou către aceia. 

— De ce suferă acel? Acest? 

Când aerul ieşi printre buzele întredeschise şi limba se 
mişcă singură, fu cât pe-aci să se înece. Sunetele exprimau 

gândul pe care dorise să-l facă limpede celui din faţa sa. 
Allegre plescăi în apa murdară cu care se asorta de 
minune. 
— Spivack, Darrow! strigă. Luaţi-l pe Tommy Lee! 
Se apropiară speriaţi, cu degetele pe trăgaci, privind 
când spre Ryan, când spre Tommy Lee. 
Răsună încă o bubuitură, singuratică. Unul dintre ei se 
aşeză mai întâi în genunchi, apoi cu faţa în mâl. 
„Vreau să opreşti totul, duh, spuse Ryan. ACUM 
Simţise moartea. 


n 
! 


XXX 


„E doar un strop din ceva mult mai complex, Ryan. 
Ceva care se află deja în tine. Pe care tu l-ai creat.” 

Ryan tăcu. 

„E suma unui miliard de miliarde de gânduri. 
Odihneşte-te! Eu însumi sunt traumatizat. Vom şterge 
totul. Ryan?” 

„Nu încă. Suferinţa acelor fiinţe mi-a produs multă 
durere. Nu putem face nimic pentru ele?” 

Numeroase unități ale duhului îşi  părăsiră 
interlocutorii. 

„Ei sunt doar în subconştientul tău, Ryan. Nu există în 
realitate, înţelegi, Ryan? O, desigur că înţelegi.” 

„Dacă vei şterge din subconştientul meu această lume 
de suferinzi, voi rămâne cu amintirea suferinţei lor până la 
sfârşitul gândurilor. Nu este egal cu a fi părăsit pe cineva 
care avea nevoie de ajutorul meu? Chiar dacă este un 
personaj imaginar?” 

Duhul şuieră mirat, înlăturând pătura de nori de 
deasupra lor. 

„N-am mai întâlnit pe cineva care să-ţi semene, Ryan. 
Dar ascultă: pot şterge până şi amintirea acestui episod.” 

„Atunci nu-mi voi aminti că mi-ai oferit ceva în schimbul 
jocului meu cu bile. Şi-ţi voi cere din nou modelul unei 
lumi de fiinţe care folosesc obiecte.” 

„Ne întoarcem astfel de unde am plecat. Aş putea să 

şterg cea mai mică urmă a jocului tău cu bile.” 
„Asta nu înseamnă deja prea mult, duh?” 
„Mi-e teamă că da.” 

x x * 


Sergentul Benito Allegre îşi risipi oamenii la prima 
reuşită a lunetistului, care însemnase şi două picioare mai 
puţin în inventarul grupei. Spre ghinionul lui Tommy Lee, 
ambele îi aparținuseră. 

— Spivack, sâsâi speriind viermii din băltoaca aflată la 
un milimetru de buzele sale, îl vezi tu oare pe feciorul de 
târfă? 

— Yep, făcu celălalt. 

Pentru camuflaj, galbenul se tăvălise prin mâl, înainte 
de a se căţăra în copac, însă nu era un băiat cu noroc. 
Sticla lunetei sclipise în soare. 

— Băi, gemu Tommy Lee decent, uitaţi-vă cum m-a 
făcut să sângerez fututul ăla de pitic. 

Îşi astupară urechile, în afară de Stan Spivack, ocupat 
să caute prin nenumăratele sale buzunare ultimul glonţ 
exploziv. Trase. Charlie căzu din creangă în creangă, 
anunțând toamna, iar mlaştina râgâi. 

— Bun pentru moralul trupei, hotărî Allegre. Luaţi-l pe 
„lerbuţă”! 

Când să-l salte, se poticniră de pocitania care răsărise 
în faţa lor, ţâşnind din iarba înaltă. 

Părea un băiat de paisprezece ani peste care trecuse un 
regiment de blindate şi apoi mai trecuse o dată, fiindcă 
generalul îşi uitase bretelele. Craniul se bălăngănea pe 
gâtul subţire. Mâinile abia dacă îi atingeau şoldurile, iar 
picioarele nu le depăşeau în lungime. Era mai gol decât un 
pui proaspăt jumulit. Întinse spre ei unul din braţe. Avea 
doar trei degete. 

— Daţi-i găuri, ordonă Benito Allegre. 

Se ridicară în genunchi ca să aibă loc de-ntors şi goliră 
jumătate din încărcătoare. 

Era ca şi cum ar fi împuşcat un nor. Spivack se opri 
primul, cunoscând cât de prețioasă e muniţia. 

— Să ne cărăm de-aici, zbieră Allegre vânturând 
braţele. 

Băiatul veni spre ei liniştit. Ca-n filmele comice. Tommy 
Lee se ridică într-un cot, să vadă mai bine. 

— De ce suferă ăst om? făcu noul venit. Acel? 

Li se zburlise părul pe ceafă. Benito Allegre clipi repede 
şi se retrase stropind prin mocirlă. 

— Luaţi-l pe lerbuţă! strigă. 

Se apropiară de rănit. Atunci răsună încă o bubuitură, 
solitară, atenuată din pricina depărtării. 

„Duh!” strigă Ryan. 

Proiectilul se opri la doi centimetri de sternul lui 
Spivack şi se dizolvă. Lunetistul mai trase de două ori, dar 
gloanţele avură aceeaşi soartă. Cei din iarbă începură, la 
rândul lor, să tragă. 

— Isuse! ţipă Allegre. Locu-i plin de păduchi ca un cur 
de maimuţoi. 

O luară la fugă şi privind în urmă îşi murdăriră chiloţii 
de frică: Tommy Lee se ridicase pe picioarele ferfeniţite, 
alergând după ei ca mânat de o mie de draci. 

Mai târziu şedeau ghemuiţi într-o gaură împuţită pe 
care nici un urangutan boem n-ar fi apreciat-o. Făceau 
inventarul lipitorilor pasionate de rasa albă. Charlie i-ar fi 
luat ca din oală, cu condiţia să fie aşa de fraieri încât să se 
murdărească pentru atâta lucru. 

— Sarge, vorbi Spivack, n-ar fi rău să dai un telefon 
interurban. 

— Şi să le spun ce? întrebă sergentul. C-am prins un 
moroi? 

Spivack chicoti, ceilalţi mormăiră. Singurul care tăcea 
chitic era Tommy Lee, zis „lerbuţă”. Niciodată nu putea să 
fumeze un cui cap-coadă. Tommy Lee îşi pipăia, din când 
în când, picioarele, pe care în urmă cu o oră le trecuse la 
pierderi şi lăcrima în gând, zicându-şi „Doamne, îţi mulţu- 
mesc, Doamne-Dumnezeule, oh, Doamne, îţi mulţumesc!”. 

— Orice-ar fi, tărăgăna Stan Spivack în felul nesuferit al 
celor din sud, nu-i de noi, vere. Ne jucăm de-a oamenii 
mari. 

— Nu te contrazic, făcu Allegre. Ne mutăm două mile. 
Tommy Lee vârf. 

— Ha, ce? sări Tommy Lee. S-o-ncasez iar, da? Vreţi să 
mi-o puneţi din nou. 

— Fleanca, lerbuţă, zbierară mai mulţi. Poate te ceri 
şi-acasă. 

Il urmăriră otrăviţi apucând puşca şi ridicându-şi nasul 
mare peste marginea gropii. Văzuseră găurile din 
picioarele lui. Acum nu mai avea nimic. Dacă-cţi tragi 
camarazii-n piept, n-aştepţi un premiu de popularitate. 

— Să-mi dea careva un cui, se văicări el. 

Trase primele două fumuri şi ieşi din gaură. Îi veni 
deodată să râdă, râsul urcă din stomac, se năpusti pe nări, 
printre buze şi nu-l mai putu opri. Îşi pipăi iar picioarele, 
descoperind numai carne tare, nevătămată, muşchi şi oase 
întregi. „Doamne, îţi mulţumesc, Doamne-Dumnezeule!” 
spuse din nou. 

— Liber dreapta, îi anunţă. Traversăm să luăm un 
hot-dog? 


XXX 


„E gata, Ryan”, mărturisi duhul, îşi simţi trupul uşor, 
alcătuit numai din gânduri. 

„Subconştientul tău e curat acum.” 

La amiază, tatăl său veni să-l întrebe dacă e fericit în 
preajma duhului. Adormi chiar în timp ce vorbeau şi când 
se trezi, câteva minute mai târziu, se simţi odihnit. Boston 
era o aşezare liniştită, cu numai o mie de locuitori, care 
gândeau aproape toţi în familii puţin numeroase. Stepa era 
largă, nu se stinghereau unii pe ceilalţi atunci când îşi 
potoleau foamea de soare. Soarele de Massachusetts îi 
sătura pe toţi, după ce înseninau împreună cerul. 


x x * 
— Ce dracu faci acolo? se enervă Tommy Lee. 
In afara mâncărimilor obişnuite de pe creier şi de pe 


buze, simţea acum una şi în buricele degetelor. Se duse 
spre Ryan. 

Când îl smuci pe Ryan de umăr, pietrele colorate se 
rostogoliră în praf. Ryan se strâmbă de durere, dar întinse 
unul dintre degete spre ele. 

— Bile, zise. 

Soarele amiezii le usca încet capetele. Dacă s-ar fi 
refugiat dincolo de graniţa junglei, milioane de scârboşenii 
i-ar fi ronţăit cu ciorapi cu tot. 

— Bile? râse mirat şi fericit Tommy Lee. Vrei să jucăm 
bile? Cu cârligele tale? Păi nu ştii că sunt campion? 

Se aplecă, apucând bilele cu degetele sale ca nişte 
gheare de vultur, dar ceva mai murdare. 

— Să-ţi dau câteva lecţii uşoare, fiu galben al lui 
Frankenstein. După război, te ducem în State într-un 
borcan. 

Tommy Lee aruncă bila albă, care sări de două ori. 
Prinse apoi o altă bilă între arătător şi degetul mare şi 
întinse braţul, ca şi cum ar fi ochit cu un pistol. Apoi îi 
dădu bobârnacul celui mai şmecher băiat de pe stradă. 
Bila se duse cuminte la ţintă. 

— Treci la treabă, fu invitat Ryan. 

Ryan se apropie de linia de aruncare. ÎL îmbrăcaseră cu 
nişte zdrenţe care-i stânjeneau mişcările. IÎncercă să-l imite 
pe lerbuţă, dar când prinse bila între cele trei degete, o 
scăpă. 

— Văz că te-ai antrenat pe-ascuns, pufni lerbuţă. 

A doua aruncare a lui Tommy Lee fu şi mai bună decât 
prima. Piatra albă fu lovită cu un clinchet. 

— De ce faci gesturile astea înainte de aruncare? 
întrebă Ryan articulând greu silabele. 

Tommy Lee îşi scoase casca şi se şterse de transpiratie. 

— Ca să goneşti ghinionul. 

— Înţeleg. Este superstiţia ta ajutătoare. 

Tommy Lee îşi consolidă teoria cu o scârţâitură pe care 
o scosese elegant printre cele două buci. Înainte ca aerul 
să câştige o mireasmă, căzu primul obuz de mortier. 

Când pendula bătu ora şase, o limuzină opri la 
marginea mlaştinei şi plecă înainte ca ei să-i poată face 
semn. 

„Drumul spre casă e mai greu pe jos decât într-o 
limuzină”, cugetă Tommy Lee, atins de înţelepciune la al 
şaselea fum. 

— Şi acum pe unde? întrebă Benito Allegre, convins că 
Ryan ştie drumul ca nimeni altul. 

Ryan arătă o direcţie. Plescăiră. Apa le trecu de brâu. 

„Duh?” încercă iarăşi Ryan. 

Fiecare centimetru de piele ţipa. 

Dar rămase singur în catedrala vie, încercuit de priviri 
ostile. 

Când ieşiră din apă târându-se. Stan Spivack văzu o 
vedetă rapidă cu difuzoarele zbierând „Satisfaction”. Erau 
prea departe. Auziră kalashnikovul. Lui Charlie nu-i plăcea 
Mick Jagger. 

Ryan se ghemui înfrânt de frig şi de amorţeala tălpilor 
neobişnuite cu mersul. 

„Ryan? vorbi deodată duhul. Se întâmplă ceva de 
neînțeles. Tu n-ai cum să fii acolo din propria ta voinţă. 
Doar eu aş fi putut să-ţi deschid o poartă, Ryan. Şi n-am 
făcut asta. Mă crezi?” 

Când încercă să gândească cu duhul, durerea îl 
împiedică să treacă dincolo de propria sa minte. 

„Ryan, spuse din nou duhul, mi-e tot mai greu să ajung 


la tine. Am oprit toate conversațiile. Nu fac altceva acum 
decât să încerc să te aduc înapoi”. 

— Sor'mea, anunţă Tommy Lee. 

Fotografia suferise tot ce sunt în stare să aranjeze 
jungla şi mlaştina când nu iubesc arta. Dar chipul fetei 
rămăsese neatins. Ryan întinse o mână înspăimântat de 
gândul că la cea mai mică atingere bucata de hârtie se va 
preface în mâzgă. Imobilitatea şi acurateţea imaginii îl 
fascinară. 

— Bună bucăţică, ce zici? făcu Tommy Lee. Paişpe ani. 

— Este o fată, spuse Ryan încet. 

Tommy Lee împroşcă firicele de tutun bălos. 

— Nu, este un măgar cu apendicită, la spitalul Sfântul 
Patrick. 

Ryan simţi furie şi derută. Mintea celuilalt era o pată 
opacă. Simţea un căluş, sunetele nu puteau exprima. Voise 
să-i transmită căldura care-l cuprinsese la vederea ochilor 
mari ai fetei şi a părului mai negru decât orice şi-ar fi 
imaginat. Spuse din nou: 

— Fată. 

Tommy Lee îi smulse fotografia dintre cele două 
degete, comiţând ireparabilul. 

Unul dintre colţurile imaginii se rupse, rămânând în 
mâna lui Ryan. Tommy Lee nu observă. În mizeria 
înconjurătoare, din care făceau şi ei parte, astfel de lucruri 
trec neobservate cu milioanele. 

Ryan sfâşie una din zdrenţe, înveli bucăţica de hârtie şi 
o ascunse în ureche, singurul loc uscat pe care-l putu găsi. 
O simţi acolo ca pe un grăunte de foc, până când îl 
cuprinse somnul. 


XXX 


„Suntem aici, duh?” 

„Da, Ryan. Dar ceva îmi scapă de sub control. E 
fascinant. Cealaltă lume pulsează din ce în ce mai 
puternic. Ca şi cum te-ar cere înapoi, Ryan. Pare să fie şi 
acolo un fel de duh. Un geamăn al meu. Nu trebuie să te 
sperii. Asta e lumea ta reală. Cealaltă e alcătuită doar din 
închipuiri, ajustate de mine.” 

Ryan simţi spaima ca o gheară. 

„Ai ceva în urechea stângă”, îl avertiză duhul. 

Ryan scoase de acolo un ghemotoc murdar. Îşi aminti. 

„Poţi reface un obiect distrus, duh?” întrebă. 

„Geamănul meu este cu atât mai redutabil cu cât 
reuşeşte să stabilizeze o lume care, cel puţin teoretic, fiind 
imaginară, nu are nici o justificare. Am să iau legătura cu 
alte duhuri. Trebuie să mă sfătuiesc cu ele. Scuză-mă, 
Ryan, despre ce este vorba?” 

Băiatul se aşeză în genunchi, concentrând toată 
delicateţea de care era capabil asupra ghemotocului pe 
care-l recuperase din ureche. Părea să fie cel mai 
important obiect din întregul Univers. 

„Lasă-mă să te ajut, spuse duhul. Eşti prea emoţionat.” 

Ridică bucăţica de hârtie şi o ţinu în aer câteva clipe, 
întorcând-o pe toate părţile. 

„Poţi?” îl întrebă din nou băiatul. 

„De unde ai acest obiect, Ryan?” se interesă duhul. Aşa 
ceva nu se găseşte în natură.” 

„De acolo”, spuse băiatul. 

„Ceea ce-mi spui este imposibil, vorbi duhul. 
Gândește-te: nu poţi aduce un obiect dintr-o lume care nu 
există.” 

„Poţi să-l faci aşa cum a fost înainte?” spuse Ryan. 

„Fiecare moleculă păstrează în memorie amintirea 
celor care au stat lângă ea. La fel cum vecinii îşi amintesc 
unii de ceilalţi, chiar după ce s-au despărţit. Voi studia 
amintirile şi voi reface stratul molecular lipsă. Din aproape 
în aproape voi da de urma tuturor moleculelor care 
lipsesc.” 

Ryan simţi un val de emoție copleşitoare. Bucăţica de 
hârtie începu să crească. Curând fu cât un fluture dând din 
aripi, plutind încolo şi-ncoace. Când întinse mâna să-l 
culeagă era cât palma sa şi nu se mai zbătea. Nu-şi putu 
desprinde privirile de la el. 

„Este imaginea bidimensională a unui chip omenesc, 
Ryan, turuia mai departe duhul. Este imaginea unei fete de 
paisprezece ani. Sunteţi de-o seamă şi ea este foarte 

reuşită, Ryan.” 

Ryan făcu un mic efort de memorie. 

„Bună bucăţică, ce zici?” îl cită el pe Tommy Lee. 

„Mi-e teamă că n-am înţeles prea bine, Ryan”, făcu 
duhul. „Oricum, aparţine lumii tale imaginare, ea însăşi nu 
este altceva decât rodul imaginaţiei. Te felicit pentru 
rezultat.” 

Ryan îşi simţi inima oprindu-i-se şi pornind din nou la 
galop. 

„Doar imaginaţie, duh?” 

„Am scanat patru miliarde de persoane cu 
caracteristicile fetei din imagine, Ryan. Nici una nu 
corespunde. Imi pare rău.” 

XXX 


— Hombre, vorbi Stan Spivack. Ar trebui să scriem 
acasă. 

— Am scris acum zece minute, se strâmbă sergentul. 
Dacă scriem prea des, ne cade Charlie în cap. Au şi ei 
radio, ştii? 

Soarele uscase noroiul pe toale, făcându-i să se simtă 
mumii în costume cu trei numere mai mici. Stepa 
nesfârşită îi înfricoşa. Când Dave Cactus Petrovitz 
anunţase, cu tonul lui Columb în faţa Americii, că s-au 
rătăcii, l-ar fi îmbrăţişat. Preferau s-audă c-au pierdut 
drumul, nu că sunt pe lumea cealaltă. 

— Fiţi gata de bal, sugeră Darrow. 

În câmp n-aveau şanse, cu toate frunzele şi ramurile pe 
care le căraseră în plasa căştilor. Işi amintiră de Nixon, de 
Congres, de vreo doi generali datorită cărora se aflau aici. 

Apoi observară cercurile. 

De la câteva mile păreau valuri în iarba înaltă, dar când 
Benito Allegre privi prin binoclu fluieră a pagubă. Văzuse 
cercurile concentrice marcate cu piatră cenuşie, lustruită 
de paşii celor care trecuseră pe-acolo. Deşcă bătrână, 
Spivack aprecie că sunt vreo două mii. O vreme nici nu mai 
putură vorbi de spaimă. 

— Băi, zise Tommy Lee, da' ştiu că suntem pricepuţi. 
Nici mama lu' Winnetou, după ce-a absolvit cursurile de 
cercetaşi, n-a găsit atâtea feţe palide la un loc. Ne-ajunge 
muniţia pentru toţi? 

Ţinură sfat într-o scobitură. Benito Allegre ar fi vrut să 
cheme o lovitură aeriană, dar voia să se convingă că nu 
sunt civili adunaţi la târg. Din cauza ezitărilor îl 
porecliseră „Beni-băşinică”. 

— Ce târg? se înfurie Darrow. Cu o populaţie cât 
Frisco? 

Negociind, căzură de acord că-i vorba de o tabără. 
Cactus Petrovitz scormoni prin raniţă şi scoase un volum 
ferfeniţit. Era „Viaţa lui Hegel”, în care se scufundă rapid. 

Rămânea nerezolvat un fleac: cum să-i anunţe pe 
hatmanii de-acasă fără să fie interceptaţi de galbeni şi 
înţepaţi în cur cu bambuşi care cresc cinci centimetri pe 
zi? 


XXX 


Deodată, un văl i se luă de pe ochi. Nu înţelese la 
început ce se petrece. Ecranele de tranzit dintre câmpuri 
dispăruseră. Peste tot în jurul său văzu oameni nedumeriţi, 
frecându-se la ochi ca după un somn greu. Începuseră să 
alcătuiască grupuri, deşi pentru a comunica între ei nu 
aveau nevoie să se apropie unii de ceilalţi. 

Văzând mulţimea, Ryan îşi spuse că se petrece ceva 
serios. Şi când se răsuci ca să-i cuprindă pe toţi oamenii 
aceia agitându-se, văzu spre sud fuiorul unei tornade care 
se apropia. Rămase cu gura căscată, ca mulţi alţii în jurul 
său. Apoi se dezmeticiră şi, concentrându-se asupra ei, o 
stinseră. 

„Ce semn este acesta, duh?”, întrebă înfiorat. 

Duhul îi răspunse imediat, cu vioiciune. 

„E semn rău, în general, Ryan. Dar nu trebuie să te 
sperii, niciodată nu este atât de rău pe cât pare. Există un 
pericol.” 

„Pericol, duh?” 

„Mai degrabă o situaţie neplăcută. Evenimente pe care 
nu le pot controla. Trebuie să le tratăm ca pe un pericol 
virtual.” 

Era ceva în neregulă cu glasul său. 

„Este incredibil, Ryan. Cei pe care i-ai întâlnit dincolo 
sunt acum aici. Sunt aici, Ryan. Şi ştii ce este şi mai greu 
de crezut? Le desluşesc gândurile. Ei gândesc. Sunt vii.” 

Dar Ryan nu ştia ce să-i răspundă. 

„Ai reuşit să-i aduci aici, Ryan.” 


XXX 


Odinioară, numele ei fusese Debbrah. Înainte să plece 


24 


Tomrny Lee la armată şi ea s-o şteargă de-acasă. 

Acum era într-o gaşcă de vreo douăzeci. Fumau, se 
iubeau. Vara trecută fuseseră pe jos până la Houston şi 
mai departe. Aparţinuse pe rând mai multor băieţi şi toți 
se purtaseră frumos cu ea. Avea farmece în plete. 

Deodată i se păruse că aude o chemare îndepărtată pe 
care o mai stingea cu ceva haşiş. O luaseră înapoi. 

De câte ori se întorcea în Central Park, gândurile negre 
zburau. Coborâ la marginea rezervorului şi îşi stropi faţa 
cu apă, apoi adună din iarbă câteva lucruri, sub privirile 
indiferente ale găştii. Erau deja în transă. Nu erau la fel de 
haioşi ca ceilalţi, dar măcar nu se mai simţea singură. 

În Times Square trotuarul era în clocot, îi venea 
ameţeală de foame. Fură o gogoaşă de la un iranian 
neatent şi o mâncă pe fugă, într-un gang. Spre Greenwich 
Village se mai putea respira. Căscă gura un ceas. Atrasă 
de clădirile vechi şi de oamenii care şedeau pe treptele 
însorite, ca muştele, înfulecând pizza şi burgeri. Când 
trecu de Canal Street, până şi automobilele aveau un aer 
asiatic. 

Il găsi pe Su Min la graniţa cu Little Italy. 

— Să nu mai creşti, îi spuse chinezul. Acum eşti tocmai 
bună. 

Intrară pe  străduţele înghesuite. Asiaticele erau 
frumoase în draci. Su Min se opri să cumpere aripioare de 
pui cu susan, pe care le ronţăia pofticios, îmbiind-o din 
când în când. 

— Intră aici, o îndemnă. 

În spatele acvariului cu peşti, din care vânzătorul 
servea o bătrână mofturoasă, traversară holul şi trecură 
printr-o perdea de mărgele. Zornăitul îi aminti de colierele 
fetelor cu care bătuse drumul până la Houston, nopţile 
fierbinţi, mirosul de transpiraţie. In cealaltă încăpere văzu 
mai multe saltele. Pe fiecare saltea dormea, sau părea că 
doarme un om. 

Su Min dispăru pentru câteva secunde, reveni şi o 
îndemnă să se aşeze. Ea se supuse. Su Min o întoarse pe o 
parte, prilej cu care îşi trecu degetele peste rotunjimea 

umărului. Îi dădu pipa în căuşul căreia fumega bucăţica de 
opiu. Debbrah trase repede câteva fumuri, apoi inspiră 
adânc. O poartă se deschise spre lumea însorită a stepei. 
Ea trecu pragul uşoară, surâzătoare. 


XXX 


„Numele tău e Debbrah.” 

— Mă cheamă Debbrah. Ce faci aici? Ce loc e ăsta? 

Ryan se gândi câteva secunde şi nu găsi nimic potrivit 
ca răspuns. Se apropie de ea până când parfumul puternic 
îl ameti. 

„Boston, Massachusetts. Avem unul dintre duhuri aici. 
E un loc plăcut. Un loc sigur. Nu trebuie să te temi.” 

— De cine? râse ea. Vara trecută am mers până la 
Houston. 

Îi privi umerii, sânii, şoldurile goale. Aveau aceeaşi 
înălţime, dar ea era un pachet de muşchi. Sub piele se 
încolăceau şerpii tendoanelor. Ochii păstrau o strălucire 
surprinzătoare şi ambiguă. 

— Vrei să ne plimbăm? îl întrebă. 

„Plimbăm?” 

Îi venea greu să ţină pasul cu ea. Părea mai puţin 
interesată de persoana lui şi mai mult de cele din jurul său. 
Stepa, chiar scăldată în plin soare, avea puţine de arătat. 
Ryan însuşi avea puţine de arătat. Se mulţumi s-o 
privească în tăcere, bucurându-se de prezenţa «i, 
ferindu-se să-i atragă atenţia. 

— Am un frate, îi povesti. Tommy Lee. 


XXX 


Kay Darrow tresări speriat. Fraţii dormeau duşi. Stepa 
era atât de tăcută, încât auzise şoaptele foarte clar. 

„Hei, Darrow, spuneau, linişteşte-te. Nu-i trezi pe 
băieţi.” 

Armă din reflex. Zgomotul cartuşului intrând pe ţeavă 
lichidă visele rudimentare. Erau toţi în jurul său, gata să 

tragă. 

— Ce-i? întrebă Spivack. 

— Mi s-a părut, mormăi Darrow. 

„Ascultă-mă. E de ajuns să gândeşti. Ţi se pare o 
nebunie.” 

„Totu-i o nebunie”, gândi Kay Darrow. 

„Eşti deosebit, Darrow. Te remarci printre semenii tăi.” 

El găsi cea mai comodă poziţie pe care o putea oferi 
groapa, cu spatele sprijinii, arma pe genunchi, capul în 
palme. 

„E o şmecherie, nu? Şmecherie de labagii care ne-aţi 
trimis aici. Dedicaţii radio. Sau vreun futut de comunist, 
şi-ai glume cu noi. Vino să ne iei, dacă ai sânge.” 

„Sunteţi unde nu trebuie. Locul vostru nu e aici.” 

„Te cred. Locul meu e-n spatele casei, cu şase beri şi-o 
jumate de vițel pe grătar.” 

„Darrow, asta nu e lumea voastră. Sunteţi aici din 
greşeală. Nimeni nu vă vrea răul. Dar până vă trimit înapoi 
trebuie să staţi cât se poate de liniştiţi. Nu vrem 
complicaţii.” 

„O, da, gândi Kay Darrow, nici eu nu mai vreau 
necazuri. Merit ceva mai bun. Mă trimiţi curând acasă, 
nu-i aşa?” 

li venea să râdă. Copil, avusese mulţi amici imaginari. 

„Mi-e teamă că nu înţeleg, Darrow. Ce se întâmplă 
dincolo mi-e străin. Descopăr cum aţi ajuns aici, şi vă 
trimit în locul din care s-a produs alunecarea. Nu acolo 
este casa voastră?” 

Kay Darrow înjură cu poftă. Se pricepea la asta. 

„Mărturisesc, nu cunosc multe din cuvintele tale, Kay. 
Te superi dacă-ţi spun aşa? Simt o iritare nepotrivită 
dialogului.” 

— Poţi să mă pupi în cur, spuse Darrow. 

— Cu cine vorbeşti? se interesară Spivack şi sergentul 
Allegre, deodată interesaţi. 

— E un tip aici, care zice că am nimerit în altă lume. Că 
dacă suntem cuminţi, ne duce înapoi în mlaştină. 

— Ce tip? întrebă Benito Allegre. 

— E un ins invizibil. Discutăm în gând. 

Cei doi schimbară o privire. 

— Culcă-te, Darrow. Mâine avem o zi grea. 

„Pot să-ţi spun în vreun fel?” 

„Spune-mi duh.” 

„Sigur, sigur. Ascultă, duh, eu pot să-ţi fac o grămadă 
de necazuri. Daaa, domnule, o grămadă de necazuri.” 

„Ce fel de necazuri, Kay?” 

Darrow ridică prudent capul peste marginea gropii. 
Chiar în puţina lumină rămasă văzu mulţimea foind. 

„Cine-s ăştia? Cred că nu vrei să ne vadă. Aş putea să 
fac un pic de agitaţie.” 

— Darrow, trezeşte-te! Darrow! 

Se uitau la el ca la un nebun. Îl strigaseră un minut, iar 
Spivack chiar îi scăpase două palme. 

— La ce poţi tu să visezi cu ochii deschişi, Darrow? îl 
întrebă scârbit Allegre. 

Darrow scuipă între bocanci. 

— De ce nu mergem să-i punem la punct? 

— Mi-e aşa greață de tipi ca tine, Darrow, zise calm 
Allegre, că după ce-i întâlnesc, îmi vâr degetele pe gât. 
Spivack măcar e o maşină de ucis, ultimul tip! El asta ştie 
să facă bine. În felul lui e cinstit, modest şi de treabă. Dar 
tu eşti mai împuţit decât rahatul unei hiene. Ce ţi-au făcut 
oamenii ăia? 

— E război, puţică, râse Darrow. Nu ştiu cum a ajuns 
unul ca tine să dea ordine, dar sigur n-o să-mi mai dai mie. 
Băieți, dacă vreţi s-o mierliţi, eu am alte treburi. 

Benilo Allegre se aplecă, privindu-l în ochi. 

— O.K., Darrow, nu ne mai jucăm. Asta e instigare. 

— Ai să mă-mpuşti în cur? 

Spivack se aşeză mai bine, ca la cinematograf. 

— Declar jocurile deschise, râse. Să câştige ăl mai 
haios. 

Allegre îl pocni scurt pe Darrow, ca un baros. Capul 

celuilalt izbi pământul. Casca îi căzu peste ochi, degetul se 
chirci pe trăgaci. Glonţul îl lovi pe Allegre în umărul stâng, 
iar la ieşire tăcu prăpăd. 

Urmă un moment de stupoare. 

— Eşti plecat, cowboy, exprimă Petrovitz, în sfârşit, 
părerea generală. 

Darrow îşi scoase casca şi scuipă un dinte. 

— Nefericit accident, Ben, bătrâne, te rog sincer să mă 
scuzi. Domnilor, îngrijiţi eroul! Conform regulamentului, 
iau comanda acestei mâini de viteji. 

Foamea le fusese sfetnic. 

Darrow şi Stan Spivack înaintau la margine. Cactus 
Petrovitz şi Tommy Lee lerbuţă suflau greu pentru că, deşi 
mic de statură, sergentul Allegre atârna îngrozitor. 
Sângera, sfidând eforturile depuse de Cactus Petrovitz la 
cursurile de prim ajutor şi bandaje. Ar fi pierdut mai puţin 
dacă l-ar fi lăsat inconştient în groapa pe care tocmai o 
părăsiseră. 

— Dacă văd că avem un rănit au să ne sară la beregată, 
se opusese Kay Darrow. Sângele sună adunarea rechinilor. 

Petrovitz îl lămurise că rănile trezesc compătimirea 
civililor şi că, strategic, e convenabil ca inamicul să te 
creadă mai slab. 

— Diabolic plan, mormăi Tommy Lee. 

„Kay, auzi vocea prietenului necunoscut, faci o mare 
greşeală. Lasă-i pe oamenii aceştia în pace. Asta nu este 
lumea voastră. Vă faceţi rău singuri.” 

Benito Allegre deschise ochii, smulgând un strigăt de 
pe buzele lui Tommy Lee. Cactus Petrovitz înaintă spre 
privitori. 

— Are nevoie de ajutor, le explică. Trebuie să ne duceţi 
în satul vostru. Şi noi avem nevoie de ajutor. 

„Nu pot gândi cu ei”, spuse unul din bărbaţi. „Au 
minţile opace. Sunt animale, dar ce fel de animale?” 

„Trebuie un gând mult mai puternic. Al duhului. Duhul 

poate pătrunde în gândurile lor.” 

„Cred că acesta care s-a apropiat de mine vrea să ne 
împerechem”, spuse o femeie. 

— Veniţi să vedeţi! îi strigă Petrovitz. 

Benito Allegre se ridicase în capul oaselor. Un copil îi 
puse mâna pe rană. Urma glonţului nu mai era decât o 
zbârcitură şi curând dispăru. Simţea o mâncărime grozavă 
pe spinare. Aflat în spatele său, Petrovitz văzu ditamai 
gaura dispărând în sine. 

— Ia mâna de-acolo, bastard împuţit, urlă Darrow. 

„Are o indispoziţie”, căzură femeile de acord. 

Spivack se hotărâ să ia iniţiativa. 

— Sarge, pare să-ţi priască aerul. Darrow, ce-i cu tine? 
Doar n-o să-l împuşti şi pe puştiul ăsta. 

— Bună idee, răspunse Darrow. 

Impuşcătura alungă gândurile din preajmă şi azvârli 
copilul la doi metri, în iarba moale. Viaţa i se scurse în 
câteva secunde. 

„Plecaţi! Acum!”, le strigă duhul bărbaţilor şi femeilor. 

Într-o clipă aceia se aflară la zece mile depărtare, 
nedumeriţi şi îngrijoraţi. Copilul rămase mai departe în 
iarbă. 

— Criminalule, se strâmbă îngrozit Allegre. Criminal 
împuţit! 

— Mai bine vezi-ţi de sănătate, râse Darrow. Dacă nu 
putem să mergem acasă, atunci înainte! Intrăm în ăştia 
ca-n brânză. Haleală, acoperiş la noapte şi o rogojină 
uscată sub cur. Supliment: o păsărică pentru fiecare. 

Ce puteau face? 

— Începe cucerirea lumii noi, chiui Kay Darrow. Darrow 
Cuceritorul! S-o facem cum trebuie! S-o facem ca la carte! 


XX X 
„Nu-i vina ta, Ryan. Fenomenul e mult prea complex. Îi 
vom pune capăt. Lucrurile au ajuns prea departe.” 


„Trebuie să fac ceva. Trebuie să vă ajut într-un fel.” 
„Un om nu face rău unei alte fiinţe în mod intenţionat. 

Nu e posibil în lumea noastră. De aceea apelăm la cineva 
care o poate face în locul nostru.” 

„Ce vrei să spui, duh?” 

„Voi crea o fiinţă asemănătoare lor. Va avea putere.” 

„li vei da o parte din puterea ta, duh?” 

„O parte din puterea noastră, Ryan. Aminteşte-ţi. Eu nu 
sunt decât suma unui miliard de miliarde de gânduri. Eu 
nu sunt decât rezultanta a ceea ce vreţi voi toţi. Eu sunt 
voi.” 

Aerul se îngroşă la picioarele lor, ridicând fire de iarbă 
şi praf. Era din ce în ce mai consistent. Ryan auzi strigăte 
uşoare de uimire. Când particulele se adunară la un loc, 
ele alcătuiră trupul delicat al unui băiat de paisprezece 
ani. Părea că se trezeşte dintr-un somn adânc, apoi sări în 
picioare şi surâse. Ryan îşi înăbuşi, la rândul său, un 
strigăt. Era el însuşi acolo. 

„Intr-adevăr. Pentru că este imaginea ta în oglinda 
apei, îl vom numi Nayr. Ce spui?” 

„Acum tu născoceşti jocuri.” 

„Bună, spuse celălalt băiat. Numele meu este Nayr.” 

Râse în hohote şi-şi vântură braţele privindu-le 
încântat. 

„Sunt tot eu, Ryan.” 

— Hei, oameni buni, puţină atenţie! strigă vesel 
generalul de brigadă Constable. Avem un general aici! 

Apoi îl văzu pe Darrow. 

— Darrow, ai făcut o treabă al naibii de bună. Acum e 
momentul să trecem la lucruri serioase. á 

Kay Darrow salută şi făcu stânga-mprejur. li venea să 
chiuie de bucurie. Toate necazurile lui luaseră sfârşit. 
Totul căpătase un sens, o faţă omenească. Habar n-avea de 
unde răsărise Constable cu trupa după el. Privi în jurul său 
şi stepa nu i se mai păru ostilă, ci dimpotrivă, un spaţiu 
generos, plin de promisiuni ce se cereau descifrate şi 
împlinite. Iar el, Kay Darrow, se afla în prima linie, aceea 

care avea să împartă şi să înfulece prăjitura. O felie mare 
era pusă deoparte pentru el. 

Tabăra generalului Constable avea atmosfera marilor 
turniruri şi respira neînfricarea aşezărilor de pionieri ai 
Vestului. Generalul era adeptul disciplinei de fier, dar le 
cerea tuturor zâmbete. Generalului îi plăceau zâmbetele. 

Constable, un bărbat uriaş, cu puţin peste cincizeci de 
ani, mătură armata de creioane de pe masa pliantă. 

— Aduceţi planurile! Mac, adunaţi-vă oamenii! Repede, 
trebuie să ne mişcăm ca floricelele pe o plită încinsă. 

Nu  recunoşteau nimic din ce vedeau. Mlaştina 
dispăruse cu ceţurile dimineţii. Locul ei fusese luat de 
această stepă. Dar singura zonă uscată care ar fi semănat 
cât de cât cu ce-i înconjura ar fi trebuit să se afle, conform 
planurilor, vreo trei sute de mile mai la nord. 

— O.K., zise Constable. Charlie ne-a păcălit de dat asta. 
Nu ştiu cum au făcut-o, dar ne-au tras în piept. Ghinionul 
lor! 

— Domnule general, spuse colonelul Mc Cormick, am 
trimis patrule în toate direcţiile. Nu se poate să ne fi 
rătăcit atât în ultimele şase ore. Nici un sistem de 
comunicaţii nu mai funcţionează. Am pierdut orice 
legătură. 

Constable îl opri cu un gest. 

— Patrule în continuare, dar nu risipi oamenii. Vreau să 
fim un pumn uriaş în stare să strivească orice afurisit de 
gândac. 

Ii cuprinse pe toţi cu privirea. 

— Domnilor, avem aici genul de situaţie futută, care ne 
convine de minune. O să ne distrăm pe cinste! 

Soarele strălucea pe cer. Stepa era pustie şi părea că 
se întinde la nesfârşit. Era o zi perfectă pentru marea 
bătălie. 

— Charlie crede că dacă ne-a tăiat legăturile suntem 
terminati. O să-i arătăm că s-a înşelat amarnic. Poziţia lor 
nu este impenetrabilă. Una din patrulele noastre a ajuns 
aici fără să se străduiască. Domnilor, noi suntem o armată. 
Programată să funcţioneze cu eficientă maximă în cele mai 

grele condiţii. N-am nevoie să-mi spună cineva ce trebuie 
să fac. Ne suntem suficienţi nouă înşine. Am fost antrenați 
să ne descurcăm singuri şi pe Marte, şi dacă vreodată 
nimerim acolo, futuţii de marţieni or să ne ţină minte. 
Vreau ca totul să meargă ca un ceasornic pe care tocmai 
l-am întors. Vreau ca piticii gălbejiţi să regrete mutarea. 
Vreau la micul dejun terci galben pe pâine. 

„Ryan, dormi tu oare? Lasă-ţi gândurile să umble în jur. 
Nu le chinui. Lasă gândurile să vină la mine.” 

Ryan se trezi speriat din somn. În aceeaşi clipă, plasa 
care se ţesea în jurul mintii sale se rupse. 

„Cine vorbeşte?” 

Nayr îl privea ţintă, aşezat pe vine. Ochii lui erau două 
fante de întuneric. Ryan se întoarse către Debbrah, care 
dormea epuizată de spaimă şi dragoste. Simţi că trebuie să 
o apere. 

„Ryan, viata ta e mult prea prețioasă ca s-o risipim. Şi 
apoi, ea nici nu-ţi aparţine în întregime. Eşti răspunzător 
pentru toţi ceilalţi semeni ai tăi. Zeci de miliarde de 
oameni.” 

„Nu vreau să gândesc cu tine. De ce o faci?” 

Atunci simţi prima lovitură. Nu fusese pregătit, nici nu 
visase. Nayr se ridică. Ryan primi gânduri care n-aveau 
nimic din ceea ce însemna pentru el duhul. Multe erau 
indescifrabile. 

„N-ai înţeles? Nu mai e vorba să gândim sau nu 
împreună. E în joc viaţa a miliarde de oameni. Poate soarta 
acestei lumi. Lasă-te în voia mea, Ryan. Cooperează!” 

Când spuse „cooperează”, Ryan simţi a doua lovitură, 
umilitoare. Încercă să se ecraneze, însă durerea rămânea. 

„Opreşte-te! De ce-mi faci asta?” 

Debbrah se zvârcoli în somn. Ryan o apucă de mână. 

„Ryan, ea nu există. Strică echilibrul. Am să distrug tot 
ceea ce primejduieşte lumea noastră. Dă-mi-o, Ryan!” 

„Stai pe loc!” ţipă Ryan. 


33 


„N-am s-o trezesc. E mai uşor aşa, pentru toată lumea. 
Nu te împotrivi, Ryan. Nu faci decât să-mi îngreunezi 
sarcina.” 

Şi îl lovi pentru a treia oară. 

Ryan urlă. Dintr-un salt fu lângă Nayr şi îl izbi cu 
pumnul în faţă. Fu mai rău decât îşi imaginase. Auzi osul 
nasului pârâind, degetele se scufundară în carne. Celălalt 
căzu pe spate. Când se priviră, sângele stropea totul. Ryan 
citi în ochii lui spaimă pentru un univers întreg. Durerea 
duhului îl făcu să-şi piardă cunoştinţa. 

Când îşi veni în fire, Debbrah îl privea speriată. 

— Am strigat. Erai palid şi rece ca un mort. El a fugit. 
Când am vrut să mă apropii de el, a dispărut. 

„Bine. Acum o să stea departe de noi o vreme.” 

— Cine este el, Ryan? Mi-e teamă. O să ne facă rău? 

„Nimeni nu-ţi va face rău atâta vreme cât sunt cu tine.” 

— Dar dacă se întoarce? 

„Nu se mai întoarce.” 

Ştia că e o minciună uriaşă. Şi totuşi, o lăsase să-i 
scape. 

— Ce facem? 

Generalul Conslable nu era dintre aceia care cred că 
stepa e a cailor, nu a oamenilor. E loc pentru toată lumea. 
De aceea, când văzu norii vineţi repezindu-se spre «ei, 
chiui. Când primele fulgere îl orbiră, chiui din nou. Când 
picăturile reci îl plesniră peste faţă, se ridică din adăpostul 
individual şi-şi depărtă braţele, lăsându-se îmbrăţişat de 
ploaie. 

— Charlie crede că America şi-a trimis nepoţii în 
excursie. Doi nori şi-o găleţică de apă, cât a plâns şoricelul 
Jerry când i-a mâncat motanul Tom brânza. Greilor, e ora 
noastră. McCormick, plutoane pe flancuri, o milă între ele. 
Facem contactul cu galbenii şi-i spargem din prima. Prizo- 
nierii ne încurcă. 

Porniră. 

Nayr lovi primul pluton cu wun fulger verde, 
arborescent, cu rădăcini în adâncul cerului. Treisprezece 
oameni căzură morţi pe loc, ceilalţi nu mai fură buni de 
nimic. Constable se clătină. 

Cel de-al doilea pluton se dispersă şi continuă să 
înainteze. Nayr îşi dezveli colții într-un rânjet lupesc. Când 
urlă, era chiar unul dintre lupii stepei. 

Conslable făcu un singur semn. Toată instituţia se puse 
în mişcare prin ploaia deasă. Copleşite, fulgerele se 
opriseră. Numai urletele lupeşti răsunau fără încetare. 

„Ryan, ei vor înghiţi totul dacă nu-i împiedici. Trebuie 
să gândeşti cu mine. De data asta. Ryan!” 

Ryan se surprinse acceptând cu neplăcere acest gând. 

„De ce nu-i opreşti tu însuţi, o, duh? Nu eşti suma unui 
miliard de miliarde de gânduri?” 

Duhul fugi să vadă în ce fel se opune Nayr înaintării. O 
parte a sa rămase să negocieze cu Ryan, dar curiozitatea 
lui proverbială învinse şi de data asta: chiar şi acea parte 
care nu trebuia să-l supravegheze pe Nayr privea 
într-acolo fascinată. Când vorbea cu Ryan, era distrat. 

Veneau vehiculele cu blindaj uşor. Între ele, toţi 
oamenii generalului, greu de lovit, duri, mustind de ură. 
Mulţi îşi legaseră pe frunte eşarfe negre. În spate duduiau 
două autotunuri pentru care Conslable aşteptase un petec 
de uscat, şi iată, avusese noroc. Urmau alte valuri de 
oameni, camioanele şi bomboana pe tortă, un elicopter 
Cobra pe care acum, când fulgerele şi ploaia încetaseră, 
îndrăznise să-l ridice. Totul pregătit de încăierare. 

Nayr mai făcu o încercare. Toate picăturile de apă pe 
care iarba stepei le păstrase, se rostogoliră unele spre 
celelalte, alcătuind o minge uriaşă, lichidă, gata să înece 
parada lui Constable. Toate gurile de foc o loviră şi o 
sfărâmară pe loc. 

„Duh?” 

„Puterea mea e imensă, Ryan. Sunt însă prea multe 
obiecte cărora nu le ştiu rostul. Am nevoie de timp. E 
numai o bătălie, Ryan. Am nevoie de timp ca să învăţ cum 
se dau bătăliile.” 

XXX 


„Kay Darrow nu este un om mulţumit”, gândi Kay 
Darrow. „Nu este mulţumit deloc.” 

Îi băgaseră într-un camion de-al aprovizionării, la 
recuperare, până aveau să se lămurească cu vietkongii şi 
aflau pe unde pot să-i trimită acasă. Darrow, Spivack, 
Petrovitz, Tommy Lee, Benito Allegre într-un alt camion, 
sub o plapumă de-a sanitarilor, răsfoind poate pliante din 
Hawaii. El măcar îşi plătise biletul spre casă. Iar ei? 

— Stai pe curul tău! îl sfătui Stan Spivack bătându-se 
cu palma peste şoldul pe care atârna cuţitoiul de porcar. 
Nu ţi s-a urât de surprize? 

Darrow îi dădu dreptate, dar în sinea lui spumega. Era 
aruncat din drum ca un bocanc găurit. În urmă cu trei ore 
şi-ar fi dat capul de pe umeri, numai să ajungă înapoi 
acasă, în Red Lodge, Montana. Acum, la împărţeala Lumii 
Noi, se descotoroseau de el zâmbind şi bătându-l pe spate, 
ultimul căcat. 

— Nu, nene, se trezi vorbind. Nu merge aşa. 

Nu mergea aşa. Ei nu vedeau nimic din cauza prelatei. 
Şoferul, unul dintre cei mai murdari oameni de pe 
suprafaţa globului, care scăpase ca prin minune exigenţei 
generalului Constable, îl văzu departe, în faţa marii parăzi, 
pe Nayr, băiatul de paisprezece ani, fragil. Mai văzuse sute 
asemenea lui, din goana camionului, pe marginea 
drumurilor de ţară, plini de arsuri de napalm, cu ochii goi, 
căutându-şi piperniciţii de părinţi, dar ăsta chiar punea 
ceva la cale. 

Nu mai avea răbdare să-l ajungă şi să-l prindă sub una 
din perechile de roţi. Dar acolo nu mai văzu nimic 
omenesc, doar o minge de foc, un foc verde care ciocni 
unul din vehiculele blindate. Maşina se topi instantaneu, 
mai iute ca o bucată de cositor şi băltoaca de metal se 
solidifică la fel de repede, prinzând resturile de cărbune 
puturos ale celor care glumiseră la adăpost cu câteva clipe 
mai înainte. Mingea de foc ricoşă, aprinse doi infanterişti, 

veni cu viteză drept spre camionul în care bodogăneau 
Darrow, Spivack, Petrovitz şi Tommy Lee. Lovi cabina, 
purificându-l pe cel mai murdar şofer de pe pământ. 

— Jos! zbieră Spivack. 

Il ascultară fără comentarii. Din momentul acela vieţile 
lor ar fi putut urma căi separate, dar opt luni de junglă îi 
sudaseră atât de puternic, încât când alerga unul într-o 
parte, ceilalţi se duceau după el. Erau părţi componente 
ale aceluiaşi animal. Animalul cu opt picioare fugi speriat 
să se ascundă în urma trupei, într-o gaură urât 
mirositoare. Era mai bine ca-n braţele mamei. 

— E prima groapă împuţită pe care-o văd după mult 
timp, filozofă Petrovitz. Nu-i ciudat? 

Stepa ardea peste tot în jurul lor. Din cauza asta nu 
putură urmări mai departe meciul generalului Constable. 


XXX 


— Mi-e teamă, suspină fata. Vreau să mă întorc. 

O urmărea neputincios cum se frământă. Voia să-i 
curme suferinţa şi nu ştia cum. La început alungă ruşinat 
tentaţia de a gândi împreună cu ea fără să-i ceară voie, dar 
apoi o făcu, spunându-şi că e spre binele amândurora. 
Gândind cu ea, descoperi şi mai multă frică. 

„Vino!” 

Asta nu mai era stepa în care se născuse. Vântul îi 
aduse în nări fum urât mirositor. Era o linie de foc, 
strigăte, zgomote îngrozitoare. Asta nu mai era, lumea lui. 
Stepa se schimba văzând cu ochii. Tot mai multe gropi 
răsăreau şi pe fundul lor clipocea, din izvoare neştiute, apă 
împuţită în care colcăiau gângăniile. Soarele era palid, nu-l 
mai putea hrăni cum se cuvine, razele erau prea slabe ca 
să pătrundă prin piele şi să alimenteze arterele. 

O trase după el. Il dureau picioarele, dar dacă şi-ar fi 
dorit să fie departe, n-ar fi putut s-o ia cu el. 

— Vreau să mă trezesc, scânci ea. Vreau să mă întorc. 

Se treziră faţă în faţă cu Tommy Lee, Kay Darrow, Dave 
Petrovitz, Stan Spivack, pământii, aşteptând resemnaţi 

într-o groapă să treacă urgia. Tommy Lee, deja în transă, 
camuflat în norişorul lui dulceag, respiraţia unei fete de 
treabă pe nume Marie Juana. 

— Debbrah? râse fericii. Te-a trimis mama cu plăcinte? 

Ryan citi uimirea lor, urmată de o scădere bruscă a 
interesului. Pielea le părea mai scumpă decât o reîntâlnire 
între fraţi. Bătălia era în toi. 

— Tommy Lee, spuse Debbrah întinzând mâna ca să-l 
mângâie pe faţă. 

Nu mai voia să ajungă acasă, să se întoarcă în oraşul ca 
un vulcan pe cale să erupă. „Zac pe cea mai murdară 
saltea din Chinatown, cu plămânii plini de opiu, Su Min mă 
ţine de mână şi se gândeşte la cine ştie ce porcării. Dar 
Tommy Lee e aici cu mine şi chiar dacă o să dispară când 
mă trezesc, poate că visul e un semn. Poate că se întoarce 
curând, sănătos.” 

— Tommy Lee, zise din nou. El este prietenul meu, 
Ryan. 

— ÎL ştiu, spuse soldatul cu minte de copil, între două 
fumuri. Am jucat bile amândoi. Veniţi lângă mine. 

Puşca lui Kay Darrow lătră de două ori. Ryan zbură pe 
spate, înecat de tuse. Ridică puţin capul, să-şi vadă 
propriul sânge, durerea îl făcu să-şi piardă cunoştinţa. Se 
trezi. Debbrah plângea lângă el, ceilalţi zbierau unii la 
alţii. Nu-l mai durea nimic. 

„Duh?” 

„Da, eu, Ryan. Ţi-am închis rănile. Îmi pare teribil de 
rău că se întâmplă aşa. Îmi pare nespus de rău. Nu ştiu...” 

„Cum o să mai scapi de toate astea, duh? Uită-te în 
jurul tău. Distruge-l pe Nayr! Ei răspund urii lui. Ei nu pot 
exista dacă el nu mai există, să dea răspunsuri dorințelor 
lor. Alungă-l, duh!” 

„Mi-e teamă că nu se mai poate, Ryan.” 

Generalul Constable depăşi momentul de confuzie şi 
distruse mingea de foc cu un tir rapid, susţinut, precis. 
Numai vreo patru-cinci căzură din greşeală sub gloanţele 
propriilor camarazi. Acum nu-i mai putea stăpâni nimeni. 
O vreme. 

— Cine-i şeful aici? strigă chiar înainte ca jeepul să se 
oprească de tot. 

Era mare, era grandios, era, în sfârşit, un învingător. 
Ceata din faţa lui avea s-o simtă din plin. Constable lăsă 
furia să-i inunde picătură cu picătură raţiunea. Il ajuta şi 
imaginea băieţilor carbonizaţi. 

— Shawin! 

Un caporal care rupea trei vorbe în vietnameză, două 
fiind „femeie” şi „futut”, veni să facă pe translatorul. 
Învinşii erau cincizeci, bărbaţi şi femei, goi, aşezaţi, care le 
urmăreau comportamentul nebuni de curiozitate. 

— Spune-le că totul s-a sfârşit pentru ei, sugeră 
Constable. 

Era impresionant cu accentul lui de Lubbok şi spera că 
acelaşi lucru se va petrece în vietnameză. O spuse de patru 
ori. Translatorul era leoarcă de transpiraţie. 

„Nu trebuie şi nici nu putem să gândim cu el”, spuse 
unul dintre oamenii aşezaţi acolo. „Eu plec.” 

Se ridică numai pentru a sublinia decizia. Ar fi putut 
pleca şi fără să se ridice. Constable crezu că e un gest de 
revoltă. Generalului nu-i plăcea de fel indisciplina, nici 
măcar în rândurile inamicului. Făcu unul dintre celebrele 
sale semne cu braţul. 

„Durerea e o nebunie”, spuse duhul. „Ce pierdere, oh 
ce pierdere!” scânci duhul. „Ce risipă inutilă de vieţi, de 
gânduri, ce hău se deschide!” plânse duhul. 

Ryan amuţise de spaimă. Copiii generalului culcaseră la 
pământ întregul grup în mai puţin de cinci secunde. 
Zburau bucăţi de carne. Înotau în sânge până la glezne. 

— Du-mă de aici Tommy Lee! ţipă Debbrah. Să mergem 
acasă, te rog, Tommy Lee! 

— Acasă, da, făcu el tâmp. 

Ryan simţi mâna fetei amorţind într-a lui. 

„Duh, spuse, ajută-mă s-o iau de-aici, oh. Doamne, am 
să fac tot ce vrei. Ajută-mi numai s-o duc departe de toate 
astea!” 

Privind în el ca să găsească o cale de fugă, duhul 
descoperi puntea cea mai umblată în ultima vreme, 

pachetul de gânduri de minimă rezistenţă, tot ce era mai 
uşor. Suflă o dată asupra lor. 


x x x 


O grămadă de chinezi se buluciră pe uşa strâmtă a 
încăperii. Fugeau din calea lor. Câțiva dintre clienți se 
ridicară într-un cot ca să vadă ce se întâmplă, dar toți 
apucaseră să tragă câteva fumuri din luleaua cu opiu, aşa 
că nu se mai mirau de nimic. 

Debbrah îl îmbrânci pe Ryan în dreptunghiul luminos al 
uşii, într-o clipă erau afară, Chinatown îi asimilă repede. În 
forfota generală, adunarea tuturor neamurilor, Turnul 
Babel prăbuşit pe străduţele înguste, nimeni nu văzu nimic 
ciudat într-un băiat de paisprezece ani, puţin 
disproporționat, acoperit de zdrenţe. 

— Pe-aici, îl îndemnă fata. 

„Ce aşezare e asta?” întrebă uimit. 

— New York, îi răspunse. 

Ryan îşi desprinse mâna dintr-a ei. Câtă vreme îi 
simţise  strânsoarea degetelor, n-avusese nevoie să 
mănânce soare. Căldura pielii ei fusese de ajuns şi pentru 
el. Îl hrănise cu două măsuri dragoste şi una energie. 

„Trebuie să mă întorc acolo, zise. Trebuie să rezolv o 
problemă. Dar mă întorc. Sau te chem iarăşi în stepă.” 

Dispăru imediat. Debbrah se aşeză pe una din treptele 
magazinului „Cheng Li Seafood”, cu genunchii la gură. La 
nici cincizeci de metri, în faţa mulţimii uimite, Tommy Lee 
îşi descoperi legături subtile cu Liza Minelli, fredonând 
„New York, New York.” Avea casca pe cap, puşca pe 
genunchi, bocancii plini de noroi asiatic în amestec cu 
iarbă de-a stepei. Nu-i păsa unde se află, drogul lucra de 
minune, esenţial i se părea să fie în propriul lui cap, unde 
era cald şi lumină şi bine. Strânşi în el ca oile, Cactus 
Petrovitz, Kay Darrow, Stan Spivack, de asemenea cu 
căştile pe cap, cu puştile pe genunchi, privind cu ochii 
mari către curgerea continuă de oameni şi automobile 
căreia i se spunea West Broadway. Curând sosiră primele 

două echipaje de poliţe şi începu distracţia. 

XXX 


„Mi-e greu şi nici nu mă străduiesc să fiu prea precis 
acum, Ryan”, spuse duhul. „Probabil că am mai încurcat 
câte ceva, se întâmplă când gândul e confuz. Şi-apoi 
Darrow acela voia oricum să ajungă acasă sau 
pe-aproape.” 

„Ce trebuie să fac, Duh?” 

Asta nu mai era stepa. Peste tot se înălţau fuioare de 
fum negru. Peste tot gropile obuzelor. Un geamăt general 
stăpânea lumea, generând valuri la baza cerului. 

„Ryan, o parte a entităţilor mele au scăpat de sub 
controlul meu. Ele îl manevrează acum pe Nayr. Este 
partea gândurilor care pot face rău în mod intenţionat. 
Acum mai există un duh în lumea noastră, Ryan. Un duh 
rău, dacă putem considera că eu sunt duhul cel bun.” 

„Rămâne de văzut”, zise băiatul. 

Îşi dori să se afle printre ai lui, în stepa însorită din 
Boston, Massachussets. În aceeaşi fracțiune de secundă fu 
acolo, descoperind uşurat că tatăl, mama şi fraţii săi sunt 
teferi, cu toate că îngrijorarea lăsa urme pe feţele lor. 
Ruşinat îi mărturisi tatălui său bucuria de a fi aflat că 
moartea i-a lovit pe alţii. 

„Ryan, îi spuse tatăl, noi nu ne mai putem bizui pe 
înţelepciunea duhului. Dar dacă el exprimă, la urma urmei, 
ceea ce suntem noi, cum mai putem avea încredere în noi 
înşine?” 

Avură deodată impresia că duhul bântuie melancolic pe 
deasupra stepei însângerate, contemplând ruinele unei 
lumi pe care o iubea şi o proteja. 

„Undeva e o fisură” îl auziră vorbind cu el însuşi. „Ryan 
îţi mai plac jocurile? Tocmai am inventat unul nou.” 

Ryan îi acordă toată atenţia. 

„Se numeşte Fu sunt lumea ta.” 

„Sună grozav, duh.” 

Duhul mai trecu o dată pe deasupra locului în care 
generalul Constable dăduse personal cea mai grozavă 

pătălie a sa din ultimele trei luni. Morţii erau tot acolo. 
Constable pornise mai departe. Orizontul îl fascinase încă 
de mic, de pe vreme când nu era decât un general cu o 
săbiuţă argintie şi un căluţ de lemn. 

Duhul reveni la postura sa obişnuită, fiind pretutindeni. 

„Jocul: Ryan vrea o lume imaginară. Acolo oamenii sunt 
dependenţi de obiecte. Ei au nevoie de ţesături ca să 
înfrunte frigul şi ploaia. Nu pot merge decât pe picioare. 
Au nevoie de hrană solidă şi apă pentru că nu pot mânca 
lumina solară. Gândeşti cu Ryan şi dai viaţă lumii 
imaginare. Priveşti în el şi oamenii aceia prind viaţă. Mă 
urmăreşti, Ryan?” 

„Spune mai departe, duh.” 

„Există undeva, incredibil, o lume în care oamenii sunt 
dependenţi de obiecte. Ei îşi fac aceste obiecte cu mâinile 
şi le folosesc ca să supravieţuiască. Unele din ele provoacă 
plăcere. O fată, pe nume Debbrah, inhalează un fum care 
provoacă vise. Fratele ei, la mare distanţă, foloseşte 
acelaşi fum. Cei doi visează un băiat de paisprezece ani, 
Ryan, care trăieşte în stepă, cu ai săi, protejaţi şi sfătuiţi 
de un duh.” 

„Care este jocul, duh?” 

„Eu imaginez o lume în care te afli tu. Tu îţi închipui 
lumea mea. Lumile capătă contur, prind cheag. Amândouă 
sunt la fel de stabile. Curg una în cealaltă, se întrepătrund. 
Nu mai pot fi controlate, Ryan.” 

În primul câmp, norii fugeau pe cer ca o herghelie de 
cai nebuni. Ryan tremura. Totul fu în regulă când dori să-i 
fie cald. 

„Vino mai aproape!” îl îndemnă duhul. 

Ryan lipăi pe piatra care marca limita celui de-al doilea 
câmp. Duhul era un zâmbet pe cer. 

„Mai aproape, Ryan”, spuse duhul. 

Iar el se supuse, sărind pragul celui de-al treilea câmp. 
Simţi atingerea unei bunăvoinţe constante. Era o fâşie de 

nisip care marca sfârşitul celui de-al treilea inel şi graniţa 
cu inima duhului. 

„Curioşii, îl avertiză duhul, care au vrut să vadă ce-i în 
inima mea au fost prefăcuţi în scrum.” 

„Ştiu asta”, spuse Ryan. 

Aşteptă nehotărât. 

„Intră”, zise duhul. „Vino în inima mea 

Înăuntru, dincolo de perdeaua consistentă de lumină, 
care-l făcuse să ducă braţul la ochi, o femeie şedea acolo, 
neagră ca noaptea, oarbă. Umerii ei erau carne de energie 
modelată pe oase invizibile. 

„Eu sunt o imagine, Ryan. Sunt imaginea fiinţei care a 
aprins civilizaţia voastră. Eu sunt inima duhului.” 

„Nu înţeleg.” 

„De la mine a pornit duhul. De la mine a pornit lumea 
voastră. În stepele Americii şi Africii.” 

Ryan se aşeză lângă ea. Erau adăpostiţi în cilindrul de 
lumină cunoscut ca inima duhului, în care nu pătrunsese 
nimeni, niciodată. Femeia radia căldură. Aerul vibra în 
preajma ei, saturat de electricitate. Ryan adulmecă 
flămând parfumul ozonului. 

„Eşti Dumnezeu?” 

„Nu.” 

„Lumea noastră e în pericol. Ştii asta?” 

„Tu ai să pui lucrurile la loc.” 

„Nici asta nu înţeleg.” 

„O fiinţă de pe o stea i-a încurajat pe strămoşii tăi să 
folosească obiecte în loc de forţă. Intr-o altă variantă a 
lumilor, ei n-au mai gândit, Ryan. Mâinile lor au crescut 
uriaşe. Ei nu s-au mai putut mişca după placul inimii. 
Picioarele lor au crescut uriaşe. Ei nu au mai sorbit soare. 
Au omorât animale cu obiectele pe care le-a dăruit fiinţa 
aceea şi le-au mâncat carnea. Fălcile lor, dinţii, 
măruntaiele lor au crescut uriaşe. Gândurile s-au făcut din 
ce în ce mai mici.” 

„Ce vrei să fac eu?” 

„Mergi acolo, Ryan. Opreşte-i să folosească obiecte. 
Împiedică fiinţa aceea să-i împingă pe calea obiectelor. 

Învaţă-i să-şi folosească forţa.” 

„Mă voi întoarce în timp?” 

„Şase sute de milenii.” 

„De ce nu o faci tu însuţi?” 

„O vei face tu fiindcă ştii ce e ispita obiectelor. Duhul 
mi-a spus că ai reuşit să-l ademeneşti chiar şi pe el cu 
lucruri numite bile. De aceea vei şti cum să-i convingi pe 
strămoşi să renunţe la obiecte. De ce nu o fac chiar eu? Ai 
să înţelegi la momentul potrivit, Ryan.” 

„Ce se va întâmpla cu Debbrah, dacă lumea ei nu se va 
fi născut vreodată? Cum am s-o mai ating, cum am să-i mai 
vorbesc? Ce se va întâmpla cu toţi ceilalţi?” 

„O vei regăsi într-o bună zi, Ryan. Ei toţi există, 
indiferent de felul în care va arata lumea, fiindcă strămoşii 
lor erau născuţi înainte ca fiinţa din stele să vină pe 
Pământ. Am ţinut departe una de cealaltă cele două ver- 
siuni. Dar ceva a scăpat de sub control la un moment dat. 
Una dintre lumi trebuie să dispară. Am hotărât că asta 
trebuie salvată, Ryan, lumea stepei însorite. Fiecare îşi va 
găsi un alt loc aici.” 

Femeia îi zâmbi. Perdeaua de lumină în care bătea 
inima duhului se ridică sub ochii uluiţi ai băiatului. 

XXX 


Era din nou junglă, dar cu şase sute de mii de ani în 
urmă. Prin spărturile acoperişului de frunziş compact 
soarele turna stâlpi galbeni de lumină. Papagali colorați 
zburau somnoroşi, căzând apoi în iarbă. Ryan înaintă prin 
iarba aceea, simțind cum încearcă să i se înnoade în jurul 
gleznelor. 

Nu trebui să meargă prea mult. Un luminiş se deschise 
treptat, înconjurat de trunchiuri prăbuşite, putrede, în 
care colcăia viaţă măruntă, fosforescentă. În partea opusă, 
un perete stâncos ţâşnea din ierburi şi se proptea în cer. 
Toate zgomotele încetară brusc. Atenţia lui se îndreptă 
spre fiinţele din mijlocul luminişului. 

Una dintre ele era femeia neagră din inima duhului. 
Ryan înţelese. Era aceeaşi femeie. Dacă s-ar fi întors în 
timp şi s-ar fi întâlnit cu ea însăşi, ar fi stricat totul. 
Cealaltă fiinţă era un om primitiv, un bărbat masiv, respi- 
rând o forţă impresionantă. Gândind cu el, Ryan găsi 
dorinţele simple ale vieţii, amestecate cu un sentiment de 
adoraţie faţă de femeia neagră. 

În partea cealaltă a luminişului văzu un lucru incredibil. 
Era o sferă strălucitoare, pe suprafaţa căreia zeci de 
lumini multicolore clipeau aparent aleator. Sfera însăşi 
părea să aibă un diametru de cinci sau şase metri. Ryan 
simţi o dorinţă irezistibilă de-a o atinge, însă pentru 
moment se mulţumi să-i privească pe cei doi. 

Femeia deschise palma bărbatului şi îi puse acolo 
câteva mici obiecte pe care, din pricina distanţei, Ryan nu 
le putu recunoaşte. Când se apropie, preocupat să dea la o 
parte ramurile cu frunziş bogat care-i stăteau în cale, ea 
dispăruse. Sfera dispăruse, de asemenea, iar soarele nu 
mai curgea printre frunze. Ryan simţi dezamăgirea 
cuprinzându-l odată cu răcoarea. 

„Care este numele tău?” îl întrebă pe bărbatul care îl 
privea speriat, gata să fugă la cel mai mic semn de 
primejdie. 

Pe neaşteptate începu să plouă. Un zgomot uriaş 
cuprinse luminişul. Ryan încercă să se ecraneze, să 
îndepărteze picăturile din preajma lui, dar nu reuşi. În 
câteva secunde fu ud leoarcă. 

„Care este numele tău?” întrebă iarăşi. 

Bărbatul deschise pumnul şi se apropie de Ryan. Era 
imens. În palma bătătorită, băiatul văzu cinci pietricele 
rotunde, perfect şlefuite, de culori diferite. Cinci bile. 

„Vrei să jucăm bile? Ea te-a învăţat?” 

Căută din priviri un loc potrivit, dar ploaia luase totul în 
stăpânire. Bărbatul îl apucă de braţ şi-l trase după el. Ryan 
se lăsă târât într-o fisură largă a stâncii. Deodată se 
pomeniră la loc larg, sub de un perete surplombat. Apa nu 
pătrunsese acolo. 

„Dă-mi bilele mele! Tu arunci primul.” 

Masculul scoase un grohăit de mulţumire şi lansă bila 
albă. Aruncarea fusese prea puternică. Pietricica lovi 
peretele din faţă, ricoşând aiurea. Ryan râse. 

„Fii atent!” 

Intinse braţul şi ochi, aşa cum îl văzuse pe lerbuţă. Apoi 
îşi dădu seama că era s-o arunce cu mâna. Bila îşi luă 
zborul încet, susţinută de gândul lui, limpede, puternic, îşi 
simţea toată forţa, putea să se joace cu ea. O aşeză cu 
uşurinţă lângă cea albă. 

„Rândul tău.” 

Bărbatul îşi îngropase faţa în colb, tremurând. Ryan 
trebui să-l ridice şi să-i zâmbească. 

„Rândul tău.” 

Nu era nimic de făcut. Bila lovi din nou peretele. 
Bărbatul îşi privi câteva secunde mâinile, nedumerit. Apoi 
izbi cu pumnii în stâncă. Ryan auzi oasele degetelor 
trosnind. 

„Încă o dată. Urmăreşte-mă cu atenţie 

Bila lui părăsi căuşul palmei şi se înălţă în aer. Ryan o 
tinu suspendată în dreptul ochilor celuilalt înainte de a o 
deplasa. O făcu să zigzagheze de mai multe ori, înainte de 
a o aşeza acolo unde dorea. O ridică încă o dată din praf, 
cu forţa gândului, şi o potrivi mai bine. 

„Rândul tău.” 

Bărbatul îşi balansă mâna şi trimise ultima bilă încet, 
cu o aruncare slabă. Bila se rostogoli spre ţintă, dar se opri 
la jumătatea, drumului. Bărbatul privi neajutorat spre 
Ryan. 

„Poţi mai mult decât atât. Mişc-o!” 

Omul făcu un pas într-acolo. Ryan îl opri punându-i o 
mână pe umăr. Umărul se găsea la mare înălţime. 

„Poţi s-o faci. Gândeşte-le la ea! Mişc-o de acolo!” 

Nu gândise niciodată cu cineva atât de primitiv. 
Nerăbdarea îl făcea să tremure. În mintea celuilalt domnea 
o mare confuzie. Dar sentimentul dominant era cel al 
supunerii. 

„Priveşte-o! Fă-o să se mişte! Eşti puternic. Eşti mult 
mai puternic decât ea.” 

Bărbatul se lăsă pe vine, transpirând abundent. Ryan 
citi în el dorinţa uriaşă de a face bila să se mişte, precum 
şi spaima că nu va reuşi, supărându-l astfel. Spaima crescu 
treptat, devenind greu de suportat pentru Ryan însuşi. 

„Eşti mult mai puternic decât ea. Mişc-o puţin!” 

Mila îl cuprinse fără să i se poată împotrivi. Simţea că îi 
face rău omului acela, dar nu avea de gând să se oprească. 
Auzi afară milioanele de frunze scuturându-se de apă, 
papagalii multicolori luându-şi zborul speriaţi, cu aripile 
îngreunate de diamante lichide. Piatra din apropierea lor 
începu să vibreze ca şi cum în interiorul ei era captiv un 
duh mai mic, stăpân pe o lume mai mică. Dacă l-ar fi 
eliberat, lumea aceea ar fi invadat şi ea lumile lor? 

Ryan se apropie de omul îngenuncheat şi îi puse 
mâinile pe umeri. Încercă să-i picure în trupul masiv forţa 
lui. Îl simţi împotrivindu-se slab, cedând. Prin ochii lui, 
văzu piatra colorată  mişcându-se imperceptibil, un 
milimetru, doi milimetri. Ştia că el însuşi, Ryan, nu o 
atinsese nici cu cel mai slab dintre gânduri şi totuşi o văzu 
mişcându-se din nou. 

